Die man gesoek ná aanval op studentDie polisie is op soek na dié man in hul ondersoek na die voorval. Die polisie het ŉ foto beskikbaar gestel van ŉ man wat gesoek word in verband met die aanval op ŉ Franse student in die Bo-Kaap in Kaapstad vroeër die week. Die vrou is Dinsdagoggend helder oordag oorval, van haar rugsak beroof en verskeie kere met ŉ mes gesteek. Kapt. FC van Wyk, woordvoerder van die polisie, het gesê enigiemand wat dalk die verdagte herken of meer inligting oor die voorval het, word versoek om Stop Misdaad by 0860 010 111 in te lig. “Ons speurders volg alle leidrade op en werk onverpoos om die skuldige vas te trek,” het hy gesê. Die jong vrou is omstreeks 10:00 tussen die kleurvolle Kaaps-Maleise huise in Chiappinistraat aangeval. Dié aanval is op sekuriteitskameras vasgevang. Die vrou studeer volgens berig word aan die Universiteit van Kaapstad. Dave Bryant, DA-raadslid, het vroeër gesê al meer mense word in die Bo-Kaap beroof, hoewel dit die eerste keer is dat iemand ernstig seergekry het. “Dit is ŉ skok vir ons almal. Daar is baie toeriste wat daar rondbeweeg met kameras. Ons het al voorvalle gehad waar die aanvallers van die steengroef [in die gebied] kom. Dit blyk egter dat dit nie [hierdie keer] iemand van die steengroef was nie. Daar was ŉ voertuig betrokke, nie van dié gebied nie. Dis nog steeds ŉ groot skok. Ons moet polisiëring verhoog, nie net in die Bo-Kaap nie, maar in die hele stad,” het Bryant gesê. Brandon Golding, DA-wyksraadslid vir die woongebied wat die Bo-Kaap insluit, het gesê voorvalle van dié aard het onlangs in die gebied toegeneem. Die Stad het egter reeds ŉ bykomende 18 polisiebeamptes ontplooi om die probleem te takel.